It-tmien dehra: il-karrijiet U għal darb'oħra rfajt għajnejja u ħarist; u ara, kien hemm erba' karrijiet ħerġin minn bejn iż-żewġ muntanji tal-bronż. Mal-karru ta' quddiem kien hemm żwiemel ħomor, mat-tieni karru żwiemel suwed, mat-tielet karru żwiemel bojod, u żwiemel imnaqqxa u fuq tagħhom mar-raba' karru." U jiena qbadt u għedt lill-anġlu li kien ikellimni: "Dawn x'inhuma, sidi?" Weġibni l-anġlu u qalli: "Dawn huma l-erbat irjieħ tas-sema ħerġin minn quddiem Sid l-art kollha. Iż-żwiemel is-suwed sejrin lejn art it-Tramuntana; il-bojod sejrin wara dawn lejn art il-Punent; u l-imnaqqxin sejrin lejn art in-Nofsinhar." U dawk fuq tagħhom ħarġu ħfief biex ifittxu jmorru ħa jiġġerrew mal-art. U qalilhom: "Morru ġġerrew mal-art." U huma ġġerrew mal-art. Imbagħad sejjaħli u kellimni: "Ara," qalli, "dawk li sejrin lejn art it-Tramuntana se jserrħu l-ispirtu tal-Mulej fuq art it-Tramuntana." Il-kuruna tal-glorja U waslitli l-kelma tal-Mulej u qalli: "Ħu l-offerti tal-itturufnati mingħand Ħeldaj u Tobija u Ġedajja, u mur int illum stess, mur għand Ġosija bin Sefanija, li ġie wkoll minn Babilonja. U ħu fidda u deheb, agħmel kuruna u qegħedha fuq ras Ġożwè bin Ġeħosadak, il-qassis il-kbir. Kellmu u għidlu: 'Hekk jgħid il-Mulej tal-eżerċti: "Ara l-bniedem li ismu hu r-Rimja ; mill-post fejn qiegħed hu għad jinbet u jibni s-santwarju tal-Mulej. Ikun hu li jibni s-santwarju tal-Mulej, u hu jieħu fuqu l-glorja ta' sultan, u joqgħod jaħkem fuq it-tron tiegħu. U fuq il-lemin tiegħu jkun hemm qassis, u bejniethom it-tnejn ikun hemm ftehim ta' sliem." U l-kuruna tkun għal Ħeldaj, għal Tobija, għal Ġedajja, u għal Ġosija bin Sefanija, bħala tifkira fis-santwarju tal-Mulej. U l-imbegħdin jiġu u jibnu s-santwarju tal-Mulej. U intom tagħrfu li kien il-Mulej tal-eżerċti li bagħatni għandkom. U dan jiġri jekk intom tisimgħu u tagħtu widen għal-leħen tal-Mulej, Alla tagħkom."